SABINA เปิดตัวคอลเลคชั่น “Sabina x ANO” ผนึก “Shopee” รุกตลาดออนไลน์ขยายฐานลูกค้า
SABINA เปิดตัวคอลเลคชั่น “Sabina x ANO” เจาะกลุ่มคนรุ่นใหม่สายสตรีทอาร์ต ผนึก Shopee รุกตลาดออนไลน์ขยายฐานลูกค้ากลุ่มอาเซียน ไทย เวียดนาม และฟิลิปปินส์
SABINA เปิดตัวคอลเลคชั่นใหม่ “Sabina x ANO” เจาะกลุ่มคนรุ่นใหม่สายสตรีทอาร์ต ผนึก Shopee รุกตลาดออนไลน์ขยายฐานลูกค้ากลุ่มอาเซียน
11 ธ.ค. 2562

นางสาวพิชชา ธนาลงกรณ์ ประธานเจ้าหน้าที่บริหารการตลาด บริษัท ซาบีน่า จำกัด (มหาชน) หรือ SABINA เปิดเผยว่า ซาบีน่าได้สร้างปรากฏการณ์ส่งท้ายปี 2562 ด้วยการเปิดตัวชุดชั้นในคอลเลคชั่น Sabina x ANO ซึ่งเป็นครั้งแรกกับการสร้างสรรค์ชุดชั้นในสายแฟชั่นที่มีสีสันจัดจ้านมากที่สุด ด้วยการดึงตัวศิลปินสายสตรีทอาร์ต “อะโนะ” (ANO) หรือเนะ-อโณทัย ให้มาทำหน้าที่ออกแบบชุดชั้นในคอลเลคชั่นพิเศษนี้ โดยมีลูกค้าเป้าหมายเป็นสาวๆ กลุ่มรักงานศิลปะแนวสตรีทแฟชั่น ซึ่งจะครอบคลุมทั้งลูกค้ากลุ่มวัยรุ่น นักเรียน นักศึกษาและกลุ่มคนทำงาน
“เหตุผลที่เราเลือก ‘เนะ อโณทัย’ มาเป็นดีไซเนอร์ให้กับชุดชั้นในคอลเลคชั่นพิเศษนี้ เพราะเรามองว่า ชุดชั้นในกับผู้หญิงเป็นของคู่กัน ขณะที่แฟชั่นกับผู้หญิงก็เป็นของคู่กัน ถึงแม้ว่า ปัจจุบันเราจะทำพบว่า ผู้หญิงที่ตัดสินใจเลือกชุดชั้นในที่เน้นความสวยงามจะมีจำนวนลดลง แต่ก็ยังมีผู้หญิงอีกมากที่เป็นสายแฟชั่น ซึ่งซาบีน่าวางเป้าหมายไว้ชัดเจนว่า “เพราะเราคือเพื่อนที่เข้าใจผู้หญิง” ดังนั้น สินค้าของซาบีน่าจึงจะต้องครอบคลุมและตอบโจทย์ทุกความต้องการของผู้หญิง เราจึงเลือก ‘เนะ อโณทัย’ ที่ผลงานของเธอมีลายเส้นโดดเด่น และมีโทนสีที่ผู้หญิงเห็นแล้วต้องตกหลุมรัก นอกจากนี้ ยังเป็นลวดลายที่สาวๆ อยากใส่โชว์ และใส่มิกซ์แอนแมทซ์กับเสื้อผ้าข้างนอกได้จริง รวมทั้งยังคงเอกลักษณ์เรื่องการสวมใส่สบายในแบบซาบีน่าไว้เหมือนเดิม” นางสาวพิชชากล่าว
โดยครั้งนี้นับเป็นครั้งแรกที่ซาบีน่าจะฉีกกฎชุดชั้นในรูปแบบเดิมๆ กล้าที่จะใส่สีสันแบบจัดเต็มให้กับชุดชั้นใน พร้อมเอาใจวัยรุ่นยุคใหม่ที่ชื่นชอบงานศิลปะและงานแฟชั่นสตรีทอาร์ตที่เป็นเทรนด์อยู่ตอนนี้ โดยวางเป้าหมายว่าสินค้าในคอลเลคชั่นนี้จะตอบโจทย์และโดนใจคนรุ่นใหม่ ซึ่งจะทำให้ซาบีน่าเป็นแบรนด์ชุดชั้นในอันดับหนึ่งของลูกค้าในกลุ่มวัยรุ่น
สำหรับช่องทางขายชุดชั้นในคอลเลคชั่น Sabina x ANO จะครอบคลุมทั้งออนไลน์และออฟไลน์ โดยสามารถหาซื้อได้ที่ซาบีน่า ช้อป เคาน์เตอร์ซาบีน่า และซาบีน่าออนไลน์ ซึ่งมีลวดลายให้เลือกถึง 8 แบบ ราคา 720-850 บาท และกางเกงใน 290 บาท นอกจากนี้ ซาบีน่า ยังผนึกความร่วมมือกับ  Shopee ผู้นำแพลทฟอร์มอีคอมเมิร์ซในเอเชียตะวันออกเฉียงใต้และไต้หวัน จัดทำแคมเปญเปิดตัว Sabina x ANO Collection รุ่นพิเศษ Limited edition  ที่มีเฉพาะที่ Sabina Official Shop บน Shopee เท่านั้น ช้อปออนไลน์พร้อมกันบน Shopee ใน 3  ประเทศ คือ ไทย เวียดนาม และ ฟิลิปปินส์
โดยสินค้าพิเศษนี้ประกอบด้วย ชุดชั้นใน 4 แบบ และ กางเกงชั้นใน 4 แบบ พร้อมรับกระเป๋า ลาย ANO สุด Exclusive ทันที  1  ใบเมื้อซื้อสินค้า ANO สุทธิครบ 1,800 บาท ทั้งนี้ เพื่อตอบโจทย์วัยรุ่นที่ต้องการความเป็นเอกลักษณ์เฉพาะตัวพิเศษไม่ซ้ำใคร และชื่นชอบการช้อปปิ้งออนไลน์ โดยสามารถสอบถามรายละเอียดเพิ่มเติมได้ที่ [email protected] : @SabinaThailand
ด้าน ‘เนะ อโณทัย นิรุตติเมธี’ ศิลปินผู้ออกแบบชุดชั้นในคอลเลคชั่น Sabina x ANO เปิดเผยว่า ชุดชั้นในคอลเลคชั่นนี้ จะไม่ใช่ชุดชั้นในที่อยู่แค่ข้างใน แต่สามารถใช้ได้จริง และสามารถนำมามิกซ์แอนด์แมทช์กับแฟชั่นไอเท็มอื่นๆ ทำให้ผู้หญิงยุคใหม่ที่มีความมั่นใจสามารถสวมใส่ไว้ภายนอกได้ สำหรับการออกแบบจะเป็นธีม ANO Wanderlust ที่จะพาสาวๆไปท่องเที่ยวตามสถานที่ต่างๆ ผ่านตัวการ์ตูน ANO ไม่ว่าจะเป็นโลกใต้ท้องทะเล, Galaxy, Secret Forest, Flower Land, Circus และ Candy Land
นอกจากนี้ ศิลปินสาวยังมีโปรเจ็คท์พิเศษที่จะทำร่วมกับซาบีน่า นั่นคือ การจัดงานนิทรรศการที่สามย่านมิตรทาวน์ โดยเป็นครั้งแรกที่ชุดชั้นในจะมารวมกับงานศิลปะเพื่อที่จะสร้างพื้นที่ให้สาวๆได้มาสัมผัสเรื่องราวและการเดินทางของ ANO ที่อยู่บนชุดชั้นใน เป็นรูปแบบที่จับต้องได้จริง และสามารถใช้ไอเดียว่าสาวๆสามารถหยิบจับชุดชั้นในคอลเลคชั่น Sabina x ANO ไปมิกซ์กับเสื้อผ้าข้างนอกได้อย่างไร